Jhesus Marya. Mynen vyllygen denst nu vnde tho allen tyden. Ersame leue mester Pauel, vnvorkande gude ffrunt, ys myne ffruntlyke bede an jw, dat jw verdychhet vol volde don: yck ssende dar j knecht an jw, dat gy vol volden don vnde ssen doch j venych vp den hopen; dat ber ys em j venych leff, vnde dat mede gai(= gnt?); yck hebbe em ffast gut mede gedan, vnde yck ssende dar ock j sschone taffel alsse vol yn j dome kercke denede ofte mynen genedygen heren den bysschop yn ssyne kapelle. Leue mester Pavel, ys myne ffruntlyke bede, dat gy em doch volden beholpelyck ssyn ynt vorkopen; de knecht ys alles dyngen noch nycht ffrodych. Myne ffrontlyke [bede] ys an jw ofte gy den tingen mochten herbergen vor ssyn gelt, sso konde gy vol mede vp den hopen ssen; ofte gy des konden nycht herbergen, dat gy em doch volden j gudes vort fflygen, dat ys mynen ffruntlyke bede. Leue mester Pavel, ofte de taffel vorkoft vorde, ys myne ffruntlyke bede, gy dat gelt by jw holden sso lenge hyr i vysbot mochte tusschen gan. Leue mester Pauel vnverkande gude ffrunt, vorlatet et my, dat yck jw ssus an ffalle. Vor yck juwer verdych[eyt] kan denst vnde tho vyllen ssyn, verde gy my altyt gutvyllych yn ffynden. Leue mester Pauel, yck ssende jw ij ffate kappers; latet jw nycht vorssmaden; yck wyl et hyr na vorbeteren. Geschreuen myt der hast des ffrygdages na krutvygynge jnt jar xiiij. Hermen Yssechel. Adress: Dem erssamen vol vyssen heren mester Pauel, erkedeken tho Abo, ffruntlyken gesscreuen.